Missatge: La retallada del govern estatal en el finançament de la llei de la dependència tindrà una traducció per a Catalunya de 48 milions d'euros. La quantitat suposa un 19% menys dels 258,4 milions que el govern estatal va aportar l'any passat per a fer front a l'aplicació de la llei a Catalunya. El conseller de Benestar Social i Família, Josep Lluís Cleries, que ahir va viatjar a Madrid per a participar en el ple del consell territorial d'atenció a la dependència, va denunciar que amb aquesta decisió "unilateral", l'Estat "incompleix les seves obligacions" legals i "asfixia" Catalunya. Els 258,4 milions que l'Estat va aportar l'any passat per a aplicar la llei de la dependència a Catalunya representen només un 20% de la quantitat total destinada a aquest fi, tot i que la llei estableix que el govern estatal i la Generalitat han de finançar la llei al 50%. De fet, el 70,5% del finançament (907,1 milions d'euros) va recaure sobre la Generalitat i el 9,5% (121,9 milions), sobre els usuaris a través de copagaments. Cleries va recordar ahir que "l'Estat ja no finançava correctament aquesta llei" i que "ara la situació empitjora encara més". Els 48 milions d'euros que Catalunya rebrà de menys aquest any 2012, i que afectaran de forma directa a molta gent que necessita aquesta ajuda, resulten poc si pensem que, a causa de l'espoliació fiscal –el principal problema econòmic de Catalunya actualment-, els catalans perdem cada dia 50 milions d'euros en impostos que se'n van a Espanya i no tornen. L'espoliació fiscal oscil·la entre els 16.000 i els 20.000 milions d'euros anuals segons l'any; això és entre el 8% i el 10% del PIB del Principat de Catalunya. Informa:NACIODIGITAL.CAT

Resposta: La llei de dependència ja va néixer morta per la manca de recursos, i amb aquesta retallada es confirma l'enterrament definitiu. Sembla ser que haurem d'esperar a tenir la independència i a gestionar els nostres propis recursos per tenir una llei de dependència amb cara i ulls.